**Vejledning til ansøgere samt oplysning om persondatapolitik**

# Fonden

Ellen og Herman Egelund, Gladsaxe, testamenterede midler til oprettelse af en fond. Fonden blev på den baggrund herefter oprettet i 2021 med det formål at uddele legater til børn og unge under 18 år på Vestegnen, involveret i kriminalitet der har brug for et skub i den rigtige retning, og som har behov for et økonomisk tilskud for at kunne gennemføre fx et skole- eller uddannelsesophold, kursus, projekt, aktivitet eller lignende. Det er en forudsætning, at ansøgere har bopæl i en af de 11 kommuner på Vestegnen. Fonden uddeler legater for op til kr. 150.000 - 250.000 hvert år frem til og med år 2030.

Fondens bestyrelse består af Københavns Vestegns Politis politidirektør, chefpolitiinspektør, stabschef samt formanden for Ungdomskriminalitetsnævnet.

# Ansøgning

For at ansøge om et legat fra Fonden skal ansøgere anvende **Fondens ansøgningsskema**. Dette findes på [www.politi.dk/KBHVfond.](http://www.politi.dk/KBHVfond)

Det er afgørende for behandling af ansøgningen, at den er veldokumenteret både med hensyn til formål og de økonomiske forhold.

Fristen for indgivelse af ansøgninger fremgår af de offentlige opslag. Ansøgninger modtaget efter ansøgningsfristen vil ikke blive behandlet.

Ansøgningen kan sendes sikkert:

* Via e-boks til Københavns Vestegns Politi eller sikker post til KBHV@politi.dk
* Med almindelig post til Ellen og Herman Egelunds Fond, Sekretariatet, C/O Københavns Vestegns Politi, Birkelundsvej 2, 2620 Albertslund

Fondens bestyrelse afholder mindst ét årligt uddelingsmøde, hvor ansøgningerne behandles. Legaterne uddeles efter bestyrelsens vurdering i henhold til fundatsen.

Alle ansøgere får **skriftligt svar** snarest muligt efter uddelingsmødet. Der gives ingen begrundelse for tildeling eller afslag på en ansøgning.

Et legatbeløb udbetales som udgangspunkt til skolen/uddannelsesinstitutionen/kursus- eller aktivitetsansvarlige eller til foreningen. Fonden indberetter legatbeløb til Skat efter reglerne herfor. Efter skole-, uddannelsesforløbet, kurset, projektet, aktiviteten vil du/I blive bedt om at skrive et kort referat af forløbet til Fonden.

**Det bemærkes, at legatbeløbet alene må anvendes til det, som Fonden har tildelt beløbet til. Eventuelle overskydende midler eller legatmidler, der er brugt i strid med det, Fonden har givet legatmidlerne til, skal tilbagebetales til Fonden.**

# Persondatapolitik – vejledning til ansøgere

Behandling af personoplysninger (persondata) hos Fonden sker sikkert og efter gældende regler i databeskyttelsesforordningen og databeskyttelsesloven.

## Formål og behandlingsgrundlag

Til brug for behandling af en ansøgning om legat fra Fonden, har Fonden brug for at behandle en række persondata om ansøger. Det vil typisk være cpr. nr. samt kontaktoplysninger som navn, adresse, e-mailadresse, og telefonnummer. Er ansøger under 18 år, indhentes ansøgers værgers (forældremyndighedsindehavers) samtykke til behandling af ansøgers persondata i forbindelse med en ansøgning til fonden.

Samtykket er frivilligt, og kan til enhver tid trækkes tilbage. Dette kan gøres ved at kontakte Fonden på de kontaktoplysninger, der er anført nedenfor. Hvis samtykket trækkes tilbage, påvirker det ikke lovligheden af Fondens behandling af persondata på baggrund af det tidligere meddelte samtykke og op til tidspunktet for tilbagetrækningen. Hvis samtykket trækkes tilbage, har det derfor først virkning fra dette tidspunkt, hvorefter Fonden ikke behandler ansøgningen yderligere.

Når Fonden har modtaget en ansøgning, så indsamler, behandler, og opbevarer Fonden kun de persondata om ansøger, der er nødvendige i forhold til fondens formål; det vil sige, at der er tale om oplysninger, der er relevante og tilstrækkelige i forhold til behandling af ansøgningen til Fonden. Fonden gør således ikke brug af flere oplysninger end dem, Fonden har brug for i forbindelse med ansøgningen.

## Sikkerhed og opbevaring af personoplysninger

Hos Fonden vil det som udgangspunkt kun være bestyrelsen for Fonden og Fondens sekretariat samt Økonomikontor og Fondens bankforbindelse, der får adgang til ansøgers personoplysninger.

Fondens bestyrelse får adgang, fordi de behandler ansøgningen, og Fondens sekretariat får adgang, fordi de yder bistand til fondsbestyrelsen med administrative opgaver relateret til Fondens arbejde, herunder fondsansøgningerne, ligesom Økonomikontoret og Fondens bankforbindelse får adgang, såfremt ansøger får et legat, med henblik på at foretage udbetaling til ansøger/uddannelsesinstitution fra Fonden.

Fonden kontrollerer, at de persondata, Fonden behandler om ansøgere, ikke er urigtige eller vildledende. Fonden sørger også for at opdatere de meddelte persondata efter behov.

Fonden anvender derudover løsninger, der sikrer, at data kun er tilgængelige for relevante medarbejdere i Fonden.

I tilfælde af sikkerhedsbrud, der medfører høj risiko for dig for tab af rettigheder eller anden væsentlig ulempe, vil Fonden underrette ansøgere om sikkerhedsbruddet så hurtigt som muligt.

## Sletning af personoplysninger

Fonden sletter de meddelte persondata, når de ikke længere er nødvendige i forhold til det formål, som var grunden til Fondens indsamling, behandling og opbevaring af dine data.

## Videregivelse af oplysninger

Fonden videregiver persondata til forskellige myndigheder, når det er nødvendigt, herunder hvis det følger af lovgivningen, at Fonden skal videregive oplysningerne. Oplysningerne videregives da på sikker vis, herunder i krypteret form. Det kan fx være til Civilstyrelsen, der er fondsmyndighed for Fonden, og til Skattestyrelsen.

## Rettigheder

Ansøgere har efter databeskyttelsesforordningen en række rettigheder i forhold til Fondens behandling af oplysninger:

* Ret til at se oplysninger (indsigtsret)

Ret til at få indsigt i de oplysninger, som Fonden behandler om ansøgere.

* Ret til berigtigelse

Ret til at få urigtige oplysninger om ansøger/værge rettet.

##  - Ret til sletning

I særlige tilfælde ret til at få slettet oplysninger om ansøgere, inden tidspunktet for Fondens almindelige generelle sletning sker.

 - Ret til begrænsning af behandling

Ret til i visse tilfælde at få behandlingen af ansøgeres persondata begrænset.

##  - Ret til indsigelse

Ret til i visse tilfælde at gøre indsigelse mod Fondens behandling af ansøgeres persondata.

Hvis ansøgere ønsker at gøre brug af disse rettigheder, bedes Fonden kontaktet. Se mere om rettighederne i Datatilsynets vejledning om de registreredes rettigheder, som kan ses på [www.datatilsynet.dk](http://www.datatilsynet.dk/)

Dataansvarlig

Ellen og Herman Egelunds Fond er dataansvarlig.

## Kontaktinformation

Ellen og Herman Egelunds Fond, Sekretariatet

C/O Københavns Vestegns Politi

Birkelundsvej 2,

2620 Albertslund

e-mail adresse: KBHV@politi.dk

Telefon: 43 86 14 48

## Klage til Datatilsynet

Ansøgere har ret til at klage til Datatilsynet, hvis ansøgere er utilfreds med den måde, Fonden behandler ansøgeres persondata på. Datatilsynets kontaktoplysninger kan ses på [www.datatilsynet.dk](http://www.datatilsynet.dk/)